Valuuta
Valuuta ehk vääring (lad currere „jooksma“ või „voolama“) on riigi rahasüsteem ja selles rakendatavad rahamärgid (euro, USA dollar, Inglise nael, Jaapani jeen jt). Rahasüsteem on raha emiteerimise ja ringluse korraldus, mis on tekkinud ajaloo jooksul ning mida reguleeritakse ühiskondliku kokkuleppe või riigi seadustega. Rahasüsteem koosneb järgmistest põhielementidest: rahaühik ja selle väiksemad osad; erinevad seaduslikud rahaliigid (paber- ja metallraha jt); raha emiteerimise kord, raha tagamine ning raha käibele laskmine ja käibelt eemaldamine; raharingluse organiseerimise ja reguleerimise eest vastutav institutsioon (keskpank, valitsus jt).